Tilbud med lønsedlen Sidst i oktober dumpede - sammen med lønsedlen - et tilbud om NT's erhvervskort ind ad brevsprækken hos alle Region Nordjyllands ca. 15.000 medarbejdere. Skattefrit personalegode NT's erhvervskort er et skattefrit personalegode, som giver medarbejderne mulighed for at spare helt op til 60 % på bus- eller togturen til og fra arbejde. Økonomisk fordel NT hjælper også gerne med at beregne den enkelte medarbejders økonomiske fordel ved at udskifte bilen eller periodekortet med et erhvervskort. Endelig kan medarbejderne få hjælp til at bestille kortet. Kend kortet NT har efteråret igennem fulgt en strategi, der skal øge kendskabet til erhvervskortet blandt nordjyderne. Samarbejdet med Region Nordjylland - og på sigt andre offentlige og private virksomheder - er en vigtig del af den strategi. Fakta: Et erhvervskort er et almindeligt periodekort til bus og tog, som arbejdsgiveren køber og giver til medarbejderen som et skattefrit personalegode. Kortet finansieres gennem et træk i medarbejderens bruttoløn - altså før skat - og er derfor omkostningsfrit for virksomheden. Til gengæld kan det give medarbejderen en stor besparelse på transport til og fra arbejde. Det vil sige, at Erhvervskortets pris trækkes i medarbejderens løn før skat. På den måde får medarbejderen et kort til den kollektive trafik til en pris, der ligger ca. 30-60 % under normalprisen. Alle - uanset skatteprocent og transportform kan få økonomisk gavn af ordningen. Nuværende brugere af kollektiv trafik sparer typisk omkring halvdelen og ofte mere af den pris, de i dag betaler for et periodekort. Nuværende bilister kan fortsat køre i bil til og fra arbejde ca. 10 dage om måneden. Det er stadig økonomisk attraktivt at bytte befordringsfradraget ud med et erhvervskort, sammenlignet med udgifterne ved at køre i bil hver dag. Medarbejderen kan ikke samtidig benytte sig af et eventuelt befordringsfradrag. Men gevinsten ved at benytte erhvervskortet vil da også i de fleste tilfælde overstige det tabte fradrag. Kortet er personligt for den enkelte medarbejder og udstedes til zonerne mellem hjem og arbejde. Erhvervskortet kan også bruges privat op til 8 gange (4 dobbeltture) om måneden.

Referat:
Som opfølgning på dette tilbud besøger NT - som en ekstra service til medarbejderne - en række af regionens arbejdspladser i løbet af november måned. Under disse besøg svarer NT på spørgsmål om erhvervskortet.